17.4.2023
EL
Επίσημη Εφημερίδα της Ευρωπαϊκής Ένωσης
L 102/91
ΚΟΙΝΗ ΔΗΛΩΣΗ αριθ.
2/2023 ΤΗΣ ΕΝΩΣΗΣ ΚΑΙ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΤΗ ΜΙΚΤΗ ΕΠΙΤΡΟΠΗ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ της 24ης Μαρτίου 2023 Η Ένωση και το Ηνωμένο Βασίλειο επιθυμούν να επιβεβαιώσουν τη δέσμευσή τους να αξιοποιήσουν πλήρως τις δομές που προβλέπονται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία αποχώρησης»), δηλαδή τη μικτή επιτροπή, τις ειδικές επιτροπές και τη μικτή συμβουλευτική ομάδα εργασίας για την εποπτεία της εφαρμογής της συμφωνίας.
Θα παρέχουν αμοιβαία συνδρομή για την εκτέλεση των καθηκόντων που απορρέουν από το πλαίσιο του Ουίνδσορ (1), σε πλαίσιο πλήρως αμοιβαίου σεβασμού και καλής πίστης, σύμφωνα με το άρθρο 5 της συμφωνίας αποχώρησης.
Το Ηνωμένο Βασίλειο υπενθυμίζει τη μονομερή δέσμευσή του να διασφαλίσει την πλήρη συμμετοχή του πρώτου υπουργού και του αναπληρωτή πρώτου υπουργού της Βόρειας Ιρλανδίας στην αντιπροσωπεία του Ηνωμένου Βασιλείου στη μικτή επιτροπή και, στο πλαίσιο αυτό, την αποφασιστικότητά του να διασφαλίσει ότι η εφαρμογή του πλαισίου του Ουίνδσορ θα έχει όσο το δυνατόν μικρότερο αντίκτυπο στην καθημερινή ζωή των κοινοτήτων.
Η Ένωση και το Ηνωμένο Βασίλειο προτίθενται να διοργανώνουν συνεδριάσεις των σχετικών κοινών οργάνων σε τακτική βάση, προκειμένου να προωθείται ο διάλογος και η συνεργασία.
Στο πλαίσιο αυτό, η ειδική επιτροπή για την εφαρμογή του πλαισίου του Ουίνδσορ μπορεί να προβλέπει ανταλλαγές απόψεων σχετικά με οποιαδήποτε μελλοντική νομοθεσία του Ηνωμένου Βασιλείου που αφορά εμπορεύματα και είναι σημαντική για τη λειτουργία του πλαισίου του Ουίνδσορ.
Ειδικότερα, αυτό θα επιτρέψει στο Ηνωμένο Βασίλειο και στην Ένωση να αξιολογήσουν τον δυνητικό αντίκτυπο της εν λόγω μελλοντικής νομοθεσίας στη Βόρεια Ιρλανδία, καθώς και να προβλέψουν και να συζητήσουν τυχόν πρακτικές δυσκολίες.
Για τον σκοπό αυτόν, η ειδική επιτροπή μπορεί να συγκαλείται με συγκεκριμένη σύνθεση, ήτοι τον ειδικό φορέα για τα εμπορεύματα.
Μπορεί να ζητήσει, εφόσον απαιτείται, από τη μικτή συμβουλευτική ομάδα εργασίας και από οποιαδήποτε από τις σχετικές υποομάδες της, που αποτελούνται από εμπειρογνώμονες της Ευρωπαϊκής Επιτροπής και της κυβέρνησης του Ηνωμένου Βασιλείου, να εξετάσουν και να παράσχουν πληροφορίες για ένα συγκεκριμένο θέμα.
Κατά περίπτωση, μπορούν να προσκληθούν εκπρόσωποι επιχειρήσεων και ενδιαφερόμενων μερών της κοινωνίας των πολιτών ώστε να παραστούν στις σχετικές συνεδριάσεις.
Η ειδική επιτροπή μπορεί να διατυπώνει σχετικές συστάσεις προς τη μικτή επιτροπή, ανάλογα με τις ανάγκες.
Η Ένωση και το Ηνωμένο Βασίλειο δεσμεύονται επίσης ότι θα επιλύουν κάθε ζήτημα που αφορά τη λειτουργία του πλαισίου του Ουίνδσορ με τον καλύτερο και ταχύτερο δυνατό τρόπο.
Η Ένωση και το Ηνωμένο Βασίλειο θα χρησιμοποιούν τα κοινά όργανα για την αντιμετώπιση τυχόν ζητημάτων που ενδέχεται να ανακύψουν κατά την εφαρμογή του πλαισίου του Ουίνδσορ.
Ως εκ τούτου, τα εν λόγω ζητήματα μπορούν να αποτελούν αντικείμενο διαλόγου στα κοινά όργανα της συμφωνίας αποχώρησης κατόπιν αιτήματος των μερών.
Τούτο επιτρέπει στα μέρη να συζητούν τακτικά σχετικές εξελίξεις που είναι σημαντικές για την ορθή εκπλήρωση των αντίστοιχων υποχρεώσεών τους βάσει του πλαισίου του Ουίνδσορ.
Η Ένωση και το Ηνωμένο Βασίλειο ανανεώνουν τη δέσμευσή τους να προβούν σε κάθε δυνατή ενέργεια, μέσω του διαλόγου, για την εξεύρεση αμοιβαία ικανοποιητικής λύσης σε ζητήματα που επηρεάζουν τη λειτουργία της συμφωνίας αποχώρησης.
Για τον σκοπό αυτόν, η Ένωση και το Ηνωμένο Βασίλειο προτίθενται να αξιοποιήσουν πλήρως τις εξουσίες της μικτής επιτροπής, καλή τη πίστει, με στόχο την επίτευξη αμοιβαία αποδεκτών λύσεων σε θέματα κοινού ενδιαφέροντος.
Οι ανταλλαγές απόψεων εντός των εν λόγω πλαισίων δεν θίγουν την αυτονομία της διαδικασίας λήψης αποφάσεων ούτε της έννομης τάξης τόσο της Ένωσης όσο και του Ηνωμένου Βασιλείου.
(1) Βλ.
κοινή δήλωση αριθ.
1/2023.